recursal/SuperWikiNEXT-32B huggingface dataset:
**כנסיית הַדְלְגְרִים** (איסלנדית: **Hallgrímskirkja**; נהגה (IPA)‏: [ˈhatl̥krimsˌcʰɪr̥ca]) היא כנסייה לותרנית ברייקיאוויק, בירת איסלנד.

הקמה
----

גובהה 74.5 מטר והיא הבניין השני בגובהו במדינה אחרי מגדל סמארטורג. הכנסייה נקראת על שמו של המשורר ואיש הכנסייה האיסלנדי הדלגרימיר פייטירסון (Hallgrímur Pétursson‏, 1614-1674), שחיבר, בין היתר, את "מזמורי-תהלים של הפסיון" (איסלנדית Passíusálmar). 

הכנסייה תוכננה על ידי גיד'יון סמיאלסון (Guðjón Samuelsson) החל בשנת 1937. 41 שנים נדרשו להשלמת הבנייה, שהחלה ב-1945 והסתיימה ב-1986. הכנסייה, הניצבת על גבעה במרכזה של העיר, נראית ממקומות רבים ברחביה והייתה לאחד מסמליה המזוהים ביותר. בראש מגדל הכנסייה מרפסת תצפית שאליה ניתן להגיע במעלית, וממנה נשקף נוף פנורמי של העיר וסביבתה. בכנסייה עוגב, שנבנה על ידי בונה העוגבים הגרמני קלייס בונר (Klais Bonner) והושלם ב-1992.

הפסל שבחזית הכנסייה הוא של לייב אייריקסון, והוענק לאיסלנד על ידי ארצות הברית לרגל חגיגות יובל האלף של הפרלמנט האיסלנדי ב-1930, דהיינו, לפני בניית הכנסייה. 

בכפר סאורבייר שבפיורדים המערביים, בו שירת פיטרסון בין השנים 1651 ו-1669, ניצבת כנסייה קטנה נוספת הנושאת את אותו שם.

הנוף מגג המגדל
--------------

* מראה מראש הכנסייה לכיוון מזרחמראה מראש הכנסייה לכיוון מזרח
* מראה מראש הכנסייה לכיוון צפון מערבמראה מראש הכנסייה לכיוון צפון מערב
* מראה מראש הכנסייה לכיוון נמל התעופה רייקיאוויק (דרום)מראה מראש הכנסייה לכיוון נמל התעופה רייקיאוויק (דרום)
* מבט לכיוון צפוןמבט לכיוון צפון

ראו גם
------

* כנסיית גרונדטוויג

קישורים חיצוניים
----------------

ויקישיתוף מדיה וקבצים בנושא **כנסיית הדלגרים** בוויקישיתוף
* אתר האינטרנט הרשמי של כנסיית הדלגרים
* תמונות הכנסייה


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 7eb609ad-5593-45c1-b383-d3b7a45c9299
* VIAF: 6936148997654059870009
* WorldCat: viaf-6936148997654059870009

 |
**ראלף טיילר סמית'** (באנגלית: **Ralph Tyler Smith**‏; 6 באוקטובר 1915 – 13 באוגוסט 1972) היה פוליטיקאי אמריקאי, איש המפלגה הרפובליקנית, שמונה למלא את מקומו של אוורט דירקסן בסנאט של ארצות הברית מטעם מדינת אילינוי במשך כשנה בין 1969–1970.

ביוגרפיה
--------

סמית' נולד בגרניט סיטי שבאילינוי. סמית' למד במכללת אילינוי וסיים את לימודיו ב-1937. בזמן היותו סטודנט שם הוא היה חבר באחווה "החברה הספרותית פי אלפא". לאחר מכן למד משפטים באוניברסיטת וושינגטון בסנט לואיס שבמיזורי, והתקבל ללשכת עורכי הדין המדינתית בשנת 1940.

בעקבות ההתקפה על פרל הארבור, התגייס סמית' אל כוחות המילואים של צי ארצות הברית והוזעק לתפקיד פעיל ביולי 1942. סמית' קודם לדרגת נושא דגל ימי צבאי באוקטובר אותה שנה ומילא את שירותו הצבאי עד ינואר 1946. הוא שב לאוולטון שבאילינוי וחידש את עיסוקו בעריכת דין. בשנת 1954 הוא נבחר לבית המחוקקים של אילינוי.

עם מותו של אוורט דירקסן, מושל אילינוי ריצ'רד אוגילבי (אנ') מינה את סמית' למלא את מקומו של דירקסן בסנאט של ארצות הברית. תקופתו בסנאט נעה בין 17 בספטמבר 1969 ל-16 בנובמבר 1970. בבחירות המיוחדות ב-1970 התמודד למילוי שארית כהונתו של דירקסן, אך הפסיד לעדלי סטיבנסון השלישי, מועמד המפלגה הדמוקרטית. כשסמית' התמודד מול סטיבנסון, הרפובליקנים בקולג' יוטה שלחו סטודנט בן 19 אנונימי בשם קארל רוב לנהל את מסע הבחירות של סמית'.

סמית' נפטר באוולטון ונטמן בבית העלמין סאנסט היל.

קישורים חיצוניים
----------------

ויקישיתוף מדיה וקבצים בנושא **ראלף טיילר סמית'** בוויקישיתוף
* ראלף טיילר סמית' באתר המדריך הביוגרפי של הקונגרס של ארצות הברית (באנגלית)
* ראלף טיילר סמית', באתר "Find a Grave" (באנגלית)

הערות שוליים
------------

1. ↑  ראלף טיילר סמית' באתר המדריך הביוגרפי של הקונגרס של ארצות הברית (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n87870679
* NARA: 10571541
* SNAC: w6gb68kt
* US Congress: S000602
* VIAF: 13836649
* WorldCat: lccn-n87870679

 |
"**קיץ**" הוא שיר של כרמלה גרוס ואגנר, שיצא בשנת 1995 ונכלל באלבומם השני עיוור בלב ים. ערן צור כתב את המילים לשיר, ויובל מסנר הלחין אותו.

צור ביצע בין היתר את השיר יחד עם שלומי שבן בנפרד ובהשתתפות רונה קינן, ועם גבע אלון.

רקע
---

צור כתב את השיר על אהבה נכזבת:

> 
> שרתי לה את השיר החדש שנכתב בשבילה והיא התרגשה, היא בכתה, והיא היתה יפה מאוד. חשבתי שעשיתי את העבודה, שנגעתי בעומקים שלה, ברצון העתידי לאימהות.
> ״את יכולה להיות האמא של הבן שלי,״ שרתי.
> מהר מאוד התברר שלא הבנתי, ודמעותיה נבעו מהידיעה שהיא אף פעם לא תצליח לאהוב אותי כפי שאני אוהב אותה. למחרת היום היא הודיעה לי שבינינו זה נגמר. הייתי על הקרשים.
> לא הפנמתי אז שהשיר שנולד לי מאוד משמעותי, ואני עומד לבצע אותו בהופעות שלי מאז ועד בכלל.
> 
> 
> 
> 

השיר הופיע בגרסה מחודשת באלבומו של צור "פרפרי תעתוע", ולאחר מכן במהדורה המיוחדת של עיוור בלב ים משנת 2022.

ביקורת
------

יוסי חרסונסקי העניק לשיר ארבעה וחצי כוכבים מתוך חמישה, וטען כי קיץ הוא "אחד השירים הדרמטיים המפעימים של ערן צור מהאלבום "עיוור בלב ים" של להקת "ערן צור-כרמלה גרוס וגנר" שיצא ב- 1995."

הערות שוליים
------------

1. ↑  *ערן צור ושלומי שבן - קיץ | מתוך 'חי בגימל' - שלומי שבן מארח*, נבדק ב-2023-04-15
2. 1 2  ערן צור, רונה קינן, שלומי שבן, פתאום נהיה קיץ, סינגלים,סינגלים חדשים, יוסמיוסיק, מוסיקה ישראלית, יובל מסנר, באתר yosmusic.com, ‏2013-07-10
3. ↑  *ערן צור מארח את גבע אלון במועדון בארבי - קיץ*, נבדק ב-2023-04-15
4. ↑  Facebook, www.facebook.com
**מקסים אנטוליוביץ' קובל** (באוקראינית: **Максим Анатолійович Коваль**; נולד ב-9 בדצמבר 1992) הוא כדורגלן אוקראיני המשחק בעמדות השוער בקבוצת קלמטה מהליגה היוונית השנייה.

קריירת מועדונים
---------------

קובל החל את קריירת הכדורגל שלו במועדון הכדורגל מטאלורג זפוריז'יה. הוא גדל במחלקת הנוער שלה ובשנת 2009 עלה לקבוצה הבוגרת. בגיל 17 שותף לראשון במשחק ליגה. הצטיין במשחק נגד דינמו קייב, כאשר הדף את בעיטת עונשין של ארטיום מילבסקי. המשחק הזה גרם להתעניינותו של מאמן דינמו קייב בקובל. בתום עונת 2009/2010 הציעה הנהלת דינמו לקנות את כרטיס השחקן של קובל. לפי הערכות עבר קובל לדינמו תמורת סכום של כשלושה מיליון יורו. קובל חתם על החוזה למשך חמש שנים עם דינמו (בעצם מי שחתם על החוזה היה אביו, שכן סיום החתימה טרם מלאו לו 18 שנים).

בתקופה בה הוחתם היו שני השוערים האחרים של דינמו (אולכסנדר שובקובסקי וסטניסלאב בוגוש) פצועים ולמאמן לא נותר אלא להציב אותו בשער. ב-17 באוגוסט 2010, בגיל 17 וחצי, ערך את הופעתו הראשונה במדי דינמו. היה זה משחק נגד אייאקס במסגרת ליגת האלופות. הוא שיחק כשוער ראשון של דינמו במשך כחצי עונה, עד להחלמתו של שובקובסקי. עונתו הטובה ביותר במדי דינמו הייתה 2012/2013. בעונה זו הוא שוב הוצב כשוער ראשון של הקבוצה ובסיומה זכה בפרס שוער העונה בליגת העל האוקראינית וגם בפרס השחקן הצעיר המצטיין של העונה. למרות הופעותיו המוצלחות הוא הוצב בעונה הבאה בעמדת השוער השני של הקבוצה וזכה להשתתף במשחקים מעטים.

בעונת 2014/2015 הושאל לקבוצת הוברלה אוז'הורוד. לאחר מכן הושאל לקבוצת אודנסה בולקלוב הדנית. בשנת 2017 הוא שב לתקופה קצרה לדינמו קייב. בינואר 2018 הושאל לדפורטיבו לה קורוניה הספרדית. במשחקו הראשון ספג כרטיס אדום. בקיץ 2018 הושאל לאל-פתח הסעודית, אשר בתום העונה קנתה את כרטיס השחקן שלו והחתימה אותו על חוזה למשך שלוש שנים. ב-2022, לאחר סיום החוזה עם אל-פתח, חתם בקבוצת שריף טירספול המולדובית.

קריירה בינלאומית
----------------

קובל שיחק בכל שכבות הגיל של הנבחרות הלאומיות של אוקראינה. ב-10 בספטמבר 2008 שיחק את משחקו הראשון בשורות נבחרת הנערים של אוקראינה. לאחר שמונה משחקים במדי נבחרת הנערים עבר לנבחרת הנוער של אוקראינה. מנבחרת הנוער המשיך לנבחרת הצעירה. הוא שיחק בשורותיה 12 משחקים.

במאי 2012 זומן לראשונה לסגל הנבחרת הלאומית של אוקראינה משחקו הראשון במדי הנבחרת היה משחק ידידות מול אוסטריה ב-1 ביוני 2012. קובל היה בסגל נבחרת אוקראינה ליורו 2012, אך לא שותף באף אחד ממשחקי הנבחרת בטורניר. מאמני הנבחרת המשיכו לזמנו למחנות האימונים של הנבחרת, אך לא שיתפו אותו במשחקים. את משחקו השני (והאחרון) במדי הנבחרת ערך ביולי 2017.

קישורים חיצוניים
----------------

ויקישיתוף מדיה וקבצים בנושא **מקסים קובל** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת אוקראינה – יורו 2012** |
| --- |
| 1 קובל • 
2 סלין • 
3 חאצ'רידי • 
4 טימושצ'וק • 
5 קוצ'ר • 
6 הרמש • 
7 שבצ'נקו • 
8 אלייב • 
9 גוסב • 
10 וורונין • 
11 ירמולנקו • 
12 פיאטוב •
13 שבצ'וק • 
14 רוטאן •
15 מילבסקי •
16 סלזניוב •
17 מיכאליק •
18 נזרנקו •
19 קונופליאנקה •
20 רקיצקי •
21 בוטקו •
22 דביץ' •
23 גוריאינוב •
מאמן: בלוחין | אוקראינהאוקראינה |
נחלת שבעה, רחוב ריבלין
מדרחוב בפרנקפורט
שלט נורווגי המכריז על מדרחוב
**מדרחוב** הוא רחוב עירוני, בו כלי רכב ממונעים, ביניהם מכוניות ותחבורה ציבורית, אינם רשאים לנסוע. הוא מרוצף באבני מדרכה ולרוב משמש כרחוב קניות או לתיירות. המדרחוב הראשון בעולם נפתח בקופנהגן בשנת 1962.

המדרחוב, הלחם של המילים מדרכה ורחוב, הוא רחוב המיועד להולכי רגל בלבד, אשר בו יכולים לנוע בבטחה ובנוחות בין החנויות או בין הבתים.
לרוב[דרוש מקור] ההתייחסות למדרחוב היא לרחוב שנועד לקניות או לתיירות, אך למעשה על פי ההגדרה גם רחוב שלא נועד למטרה זו ייקרא בשם זה.

בעקבות הלחץ ההולך וגדל של התנועה לחופש ממכוניות, כמעט לכל עיר מרכזית בעולם יש מדרחוב אחד לפחות, לרוב במרכז העיר כגון מדרחוב בן-יהודה ונחלת שבעה בירושלים ומדרחוב נחלת בנימין בתל אביב.

מלבד יתרונותיו הרבים של המדרחוב, הבאים לידי ביטוי בנוחות, ביטחון ושקט להולכי הרגל, בגלל היותו שטח מרוצף, משמש המדרחוב לרוב גם לאירועים ופסטיבלים כמו גם לירידי אמנות ואוכל.

מתוך התחשבות בצורכי התחבורה, לעיתים משמש רחוב מסוים כמדרחוב רק בחלק מהזמן, ובחלק אחר הוא פתוח לתנועת כלי רכב. לעיתים החלוקה היא לפי שעות היממה, כלומר בשעות של עומס תנועה מתאפשרת תנועת כלי רכב ברחוב, וביתר שעות היממה הרחוב משמש כמדרחוב. פעמים אחרות החלוקה היא לפי ימי השבוע: בימות החול מתאפשרת תנועת כלי רכב ברחוב, ובעת המנוחה השבועית הוא משמש כמדרחוב.

מדרחובים בעולם
--------------

המדרחוב המודרני הראשון בעידן הרכב הפרטי, שהוא גם הארוך בעולם, הוא רחוב הקניות והתיירות, סטרוגט (Strøget) שבקופנהגן, שהפך למדרחוב ב-1962 כניסיון, וב-1964 הוכרז כקבוע. מדרחוב זה נוצר על פי רעיונותיו של המתכנן הדני יאן גהל.

אחד המדרחובים הראשונים נוצר בעיר קוריטיבה שבברזיל ב-1968, כאשר ז'יימה לרנר סגר את הרחוב המרכזי "15 בנובמבר" לתנועת כלי רכב.

בירושלים החל מאמצע שנת 2007 נבנה המדרחוב הארוך בישראל שאורכו כקילומטר וחצי, המשתרע על כמחצית אורכו של רחוב יפו - מכיכר צה"ל ועד כיכר הדוידקה, בו עוברת גם הרכבת הקלה בירושלים.

סמטאותיה של ונציה יוצרות מדרחוב גדול, משום שאין בהן תנועת כלי רכב, ותנועת הסירות נעשית בתעלות.

ראו גם
------

* כיכר עירונית
* מדרחוב בן-יהודה, ירושלים
* מדרחוב נחלת בנימין, תל אביב

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מדרחוב** |
| ויקישיתוף תמונות ומדיה בוויקישיתוף: **מדרחוב** |

* מִדְרְחוֹב ברבים, באתר האקדמיה ללשון העברית, 25 במרץ 2010

הערות שוליים
------------

1. ↑  אתר למנויים בלבד נעמה ריבה, המהפך של קופנהגן: "זאת לא עיר, זו אוטופיה", באתר הארץ, 26 בפברואר 2024
2. ↑  Project for Public Spaces,

| **סוגי רחוב ודרכים אזוריות** |
| --- |
| **סוגי רחובות** | רחוב • סמטה • שדרה • כיכר עירונית |
| **צורת רחובות** | טיילת • מדרחוב • מבוא (רחוב) • רחוב ללא מוצא • רחוב חניה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531421805171
* BnF: cb11932966c (data)
* GND: 4140911-5
* LCCN: sh85099133
* NKC: ph507301

 |
**המרכז הלאומי למחקר רפואי לאונקולוגיה ע"ש בלוחין** (ברוסית: **Национальный медицинский исследовательский центр онкологии имени Н. Н. Блохина**) היא המרפאה האונקולוגית הגדולה ביותר ברוסיה ובאירופה הממוקמת במוסקבה. המבנה כולל חמישה מכונים. שלושה מכונים קליניים: מכון מחקר לאונקולוגיה קלינית, מכון מחקר לאונקולוגיה והמטולוגיה ילדים, מכון מחקר לרדיולוגיה קלינית וניסויית. שני מכונים המעורבים בפיתוחים מדעיים בסיסיים: מכון המחקר לאבחון ניסויי וטיפול בגידולים, מכון המחקר לסרטן. כמו גם אתר ייצור משלו לייצור כימיקלים ורדיופרמצבטיקה.

המרכז מציג את כל סוגי הטיפול האונקולוגי הקיימים. במהלך 70 שנות ההיסטוריה שלו, המרכז התגלה כסימביוזה ייחודית של מדע ופרקטיקה קלינית, מוביל באונקולוגיה הרוסית. גישה רב-תחומית לטיפול בחולים אונקולוגיים ואסכולה כירורגית המוכרת הרבה מעבר לגבולות רוסיה מושכים יותר מ-213,000 חולים בכל הגילאים מרוסיה, מדינות חבר העמים ואירופה בשנה. עוד 6,000 איש בשנה מקבלים עזרה מרחוק באמצעות ייעוץ טלרפואה.

המרכז מעסיק 3567 עובדים. מתוכם, 4 חברים באקדמיה הרוסית למדעים, 2 חברים בהתכתבות באקדמיה הרוסית למדעים, 69 פרופסורים, 182 דוקטורים למדעים, 423 קנדידטים למדעים, 13 אנשים הם בעלי התואר עובד מכובד של המדע.

קישורים חיצוניים
----------------

ויקישיתוף מדיה וקבצים בנושא **המרכז הלאומי למחקר רפואי לאונקולוגיה ע"ש בלוחין** בוויקישיתוף
* אתר האינטרנט הרשמי של המרכז הלאומי למחקר רפואי לאונקולוגיה ע"ש בלוחין (ברוסית)
* המרכז הלאומי למחקר רפואי לאונקולוגיה ע"ש בלוחין, ברשת החברתית פייסבוק

* המרכז הלאומי למחקר רפואי לאונקולוגיה ע"ש בלוחין, ביישום טלגרם

* המרכז הלאומי למחקר רפואי לאונקולוגיה ע"ש בלוחין, ברשת החברתית VK

* המרכז הלאומי למחקר רפואי לאונקולוגיה ע"ש בלוחין, סרטונים בערוץ היוטיוב

הערות שוליים
------------

1. ↑  НМИЦ онкологии им. Н.Н. Блохина - История Центра, www.ronc.ru (ברוסית)
**היפסוגנתוס** (שם מדעי: ***Hypsognathus***; מילולית "לסת גבוהה") הוא סוג זוחל נכחד שהשתייך לסדרה הנכחדת פרוקולופונומורפה והתקיים בסוף הטריאס לפני 228 עד 201 מיליון שנה מזמננו. סוג זה הכיל מין בודד - *Hypsognathus fenneri*, והוא תואר ב-1928 בידי החוקר צ'ארלס ו. גילמור (אנ'). המאובנים שלו התגלו בממצאים בנובה סקוטיה, בקונטיקט ובניו ג'רזי.

מאפיינים
--------

זוחל זה היה דומה ללטאה קרקעית שטוחה באורך 33 סנטימטרים, כולל הזנב והיה בעל שיניים גבוהות בלסתו שהתאימו ללעיסת צמחייה ובלטו בקדמת הלסת זוג שיניים חותכות דומות לשיני מכרסמים. לצידי ראשו היו מספר זיזים קוצניים, דומים מעט לעטרה של צרטופסיים שכנראה שימשו להגנה מטורפים. מעריכים שגופו עטה שריון הדומה לזה של מולך קוצני, גם כן להגנה מטורפים.

זוחל זה היה בין אחרוני הפרוקולופונומורפים, אשר החלו להיכחד עם סוף הפרם כתוצאה מהתמעטות מזון. גודלו והתמחותו בלעיסת צמחייה עזרו לו לשרוד את הכחדת הפרם הגדולה. עם זאת הוא נכחד בסוף הטריאס כתוצאה מתחרות גדולה עם זוחלים מוצלחים יותר כמו הדינוזאורים.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **היפסוגנתוס** בוויקישיתוף
* היפסוגנתוס, באתר האנציקלופדיה של החיים (באנגלית)
* היפסוגנתוס, באתר GBIF (באנגלית)
קלף הנזירקלף הנזיר
**הנזיר** הקרוי גם הזמן והמתבודד, הוא קלף מספר 9 בארקנה הגדולה של קלפי הטארוט. הוא מתאר לרוב נזיר מתבודד בעל ברדס שמחזיק מקל הליכה ועששית, שעון חול או ספר וניצב על הר מושלג או על אדמה מדברית.

משמעות הקלף
-----------

הקלף מסמל התבודדות וחשבון נפש, תקופה של הסתגרות והקשבה לאינטואיציה ללא רעשי רקע חיצוניים.

יש הגורסים כי קלף הנזיר מייצג את הצורך בסבלנות, בעוד אחרים מאמינים כי קלף הנזיר הוא בראש ובראשונה קלף של קביעת סדרי עדיפויות בחיים. סברה נוספת היא שקלף הנזיר מייצג את הקשר בין האדם לנשמתו, ושהוא מייצג שלב בו האדם לומד לכאורה טוהר ושלמות פנימית, התבוננות ללא שיפוט, הכרה והבנת מהות הדברים[דרוש מקור].

בספרו המלווה את חבילת הריידר, ווייט מפרש את קלף הנזיר כמו במסדר השחר המוזהב - כמי שהגיע להישגים, ומשמש כמדריך ומורה דרך לאחרים המעוניינים להגיע אליהם. ככזה, הוא אינו מתבודד או נחבא, אלא גלוי ועובד יד ביד עם ההולכים איתו.

קישורים חיצוניים
----------------

ויקישיתוף מדיה וקבצים בנושא **הנזיר** בוויקישיתוף

הערות שוליים
------------

1. ↑  אורי רז, טארוט – קלף הנזיר, באתר הטארוט של אורי רז

| קלפי טארוט |
| --- |
| הארקנה הגדולה | השוטה, הקוסם, הכוהנת, הקיסרית, הקיסר, הכהן הגדול, הנאהבים, המרכבה, הצדק, הנזיר, גלגל המזל, כוח, התלוי, המוות, המיזוג, השטן, המגדל, הכוכב, הירח, השמש, יום הדין, העולם |
**סקוטיש פולד** הוא גזע של חתול הבית המזוהה בעיקר בקפלי אוזניו המכופפות. הגזע ידוע גם בשמו העברי "סקוטי שמוט אוזניים".

היסטוריה של הגזע
----------------

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: ניסוח לא אנציקלופדי.
גזע זה הופיע לראשונה בסקוטלנד בשנת 1961. החתולה הראשונה שממנה פותח הגזע נולדה. הייתה זו חתולת אסם לבנה שאזניה היו מקופלות לאחור, מה שהעניק לה מראה מיוחד. במהלך השנים נערכו הרבעות מבוקרות על מנת לפתח ולהרבות את הגזע. האוזניים השמוטות הן תוצאה של גן דומיננטי, משמע מספיק שאחד ההורים יהיה בעל אזניים מקופלות כדי להוליד גורים מקופלי אזניים. בשנות השבעים הגיעו חתולים אלה לארצות הברית והגזע הוכר כגזע על ידי CFA בשנת 1978. ישנם שני סוגים של הסקוטיש פולד, מקופלי אוזניים ובעלי אזניים ישרות. רק בעלי אזניים מקופלות מוצגים בתערוכות. עם זאת לבעלי האוזניים הישרות ישנו ערך גידולי מכיוון שגן האוזניים המקופלות קשור לגן הגורם מחלה ניוונית ולכן אין מרביעים שני חתולים בעלי אוזניים מקופלות. המחלה הניוונית אינה קטלנית אך משפיעה על איכות חיי החתול. הקרסוליים, הרגליים, הזנב מתקשים וגורמים למגבלת תנועה חמורה. לרוב, גורים הנולדים מהורה מקופל אוזניים והורה ישר אוזניים לא יפתחו את המחלה. סימני המחלה מתחילים להופיע בגיל 4-6 חודשים. לכן כשרוכשים חתול מגזע זה חשוב מאוד להרגיש את החתול בעדינות ולהרגיש שמפרקי החתול גמישים ואינם מוקשחים. עקב הגן הבעייתי מותר להרביע חתולי סקוטיש פולד עם חתולים מהגזעים: סקוטיש סטרייט.

בבלגיה ובמדינות נוספות באירופה נאסר מאז אוקטובר 2021 לבצע רבייה וסחר בחתולים סקוטים שמוטי אזנים, משום המחלות (בעיקר לב) שחתולים אלה נוטים לחלות בהן, בשל הגנטיקה המיוחדת שלהם, הפוגעת בסחוסים והגורמת לאזניהם להתקפל.

מבנה כללי
---------

רוב מאפייניו מזכירים חתול רגיל, אך מייחדים אותו מספר מאפיינים ייחודיים ובניהם: בדרך כלל (אך לא תמיד) אוזניי החתולים מקופלות, בגיל שלושה עד ארבעה שבועות אוזניהם מתחילות להתקפל, פרוותם של חתולים מגזע זה רכה ונעימה ועוד תכונות רבות ומיוחדות. לסקוטיש פולד מראה ייחודי לו, הגורים נולדים עם אוזניים ישרות, בגיל שלושה עד ארבעה שבועות האוזניים מתחילות להתקפל לאחור. בערך בגיל אחד עשר או שנים עשר שבועות יכול המגדל להבחין בוודאות אם יהיה זה גור מקופל אוזניים או ישר אוזניים.

מבנה הגוף בינוי ומעוגל, ראש עגול וחרטום קצר, עיניים גדולות בצבע נחושת (בהתאם לצבע הפרווה), אוזניים קטנות ובעלות קיפול לצדדים או אוזניים ישרות, אורך הזנב בינוני.

לרוב, הפרווה של חתולי הסקוטיש ארוכה יותר מאשר חתולים ללא זן מיוחד. צבעי פרווה מוכרים - הצבעים המוכרים כל הצבעים.

* סקוטיש פולד מגזע טאבי חוםסקוטיש פולד מגזע טאבי חום
* סקוטיש פולדסקוטיש פולד

התנהגות אופיינית
----------------

לגזע זה מיוחסות מספר התנהגויות אופייניות אשר כוללות שכיבה על הגב במנוחה או במשחק, או ישיבה אופיינית לגזע החתולים המכונה "תנוחת בודהה". בתנוחה זו, יושבים החתולים בישיבה על חלקם האחורי באופן המזכיר ישיבה אנושית. 
חתולים מן הגזע עשויים לעיתים לעמוד על גבי הרגליים האחוריות במשחק או כאשר החתולים סקרנים.

חתול סקוטיש פולד ב"תנוחת בודהה" אופיינית

קישורים חיצוניים
----------------

ויקישיתוף מדיה וקבצים בנושא **סקוטיש פולד** בוויקישיתוף
* אתר בו רשומים פרטי הגזע (באנגלית)
* סטנדרט הגזע ב CFA
* סקוטיש פולד, באתר אנציקלופדיה בריטניקה (באנגלית)
* מאמר על החתול הסקוטי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537190005171
* LCCN: sh92005478

 |
שפך נחל חדרה ושלט המספר על השיר "חופים"
**חופים הם לפעמים** (ובחלק מקובצי שירה: **חופים**) הוא שיר של המשורר הישראלי נתן יונתן. ראה אור בין השאר באסופת שיריו מבחר שירים, 1980-1940.

השיר נכתב בשנת 1943 כאשר שהה יונתן באימוני פלמ"ח בחוות חפציבה, שעל גדות נחל חדרה. הוא טייל עד מוצא הנחל לים והבחין כי מימי הנחל אינם מגיעים עד הים ונבלעים בחול מרחק קצר לפני קו החוף. השיר הולחן על ידי נחום היימן, ויונתן שינה במקצת את מילות המקור כדי להתאימן ללחן.

תכנים ואמירות
-------------

סגנון השיר, כמו בשיריו האחרים של יונתן כגון כמו בלדה, הוא כסגנון דיבור ושיח בין בני אדם. נושאי השיר הם מנעד הרגשות בהיעדרם של דמויות הקרובים, האהובים ובני המשפחה. כמו בשיריו האחרים, המשורר משתמש בדימויי מקווי מים וסביבתם בטבע, כגון ים, נחל, חוף, חול, אבן, צדפים ושחפים, כדי לתאר תחושות "געגועים", "לב שבור", ו"נטוש ובלי כוחות", כמצבי נפש, הבאים בעקבות חסרונם של האהובים. בדימוי הצדף או הצדפה הקעורה עושה המשורר שימוש כפול; "החוף" או "החופים" הם האני או העצמי, והביטוי להם הוא רק מתוך העצמי הכנה - "הים" ו"הצדף" הוא מחד דימוי לגעגועים אל הזולת:

" ... געגועים  

לבית שתמיד אהבו  

אשר היה ורק הים  

שר לבדו שם את שיריו."

ומאידך, הצדפים בשירו הם מטפורה להוויות נפשיות עצמיות: רגשות ומחשבות, שמכילים את זכרונותיו שלו, ובהם זכרונות ימי צעירותו:

"כך בין צדפי ליבו של האדם שרים לו נעוריו."

בשיתוף המטאפורי הלזה, ייתכן שהמשורר רומז להוויה הנפשית המשותפת, הכוללת את האני והזולת יחדו, גם אם המפגש הממשי שלהם נקטע.

גרפיטי עם מילות הבית הראשון, רעננה. ציירה אריאלה הראל (2012)
השיר נעשה אהוד מאוד בחברה הישראלית, וזכה לביצועים רבים, בין השאר של חוה אלברשטיין ולהקת הנח"ל. מקובל לנגנו בכלי התקשורת בימי זיכרון ומועדים.

צירוף המילים: "חופים הם לפעמים" שכיח בתרבות העברית מחוץ להקשרו הספרותי המקורי, במיוחד בהקשר של תמורות אקולוגיות ושמירת הסביבה.

בשנת 1984 הפיק נחום היימן מופע של לחניו, ובחר לכנותו בשם "חופים", כמילתו הראשונה של השיר.

קישורים חיצוניים
----------------

* "חופים הם לפעמים" באתר בית לזמר העברי
* מילות השיר "חופים הם לפעמים" באתר שירונט
* עופרה עופר אורן, מה ראה נתן יונתן כשטייל על החוף, ואיזה אסון נפל עליו אחרי 30 שנה, באתר Xnet‏, 15 בינואר 2017

הערות שוליים
------------

1. ↑  קורנליה דין, חופים הם לפעמים געגועים לחול, באתר הארץ, 16 במאי 2012
**כנען 2000** הוא אלבומה השלישי של להקת ההיפ הופ הישראלית "שבק ס'". האלבום יצא בשנת 2000 על ידי חברת התקליטים NMC בהפקת פילוני, חבר הלהקה.

הפקה
----

במאי 1998 עזב את הלהקה נימי נים ואחרי הפרידה נסעה הלהקה (ג'יימס, פלומפי, פילוני, מוקי די, דוידי וחמי, שחזר ללהקה לאחר עזיבתו לפני יציאת האלבום בעטיפה של ממתק) לג'מייקה, והחלה ליצור שירים לאלבומה הבא.
ביולי 1998, חזר ללהקה גם מירו, וב-1999 נסעו חברי הלהקה שוב לג'מייקה, והחלו להקליט שם.
באותה שנה הם הקליטו גם באולפן פרטי שהקים פילוני, באולפני "די.בי" ובאולפן של יוסי פיין.
ג'יימס, שנסע בתחילת אותה שנה לניו יורק, הקליט את תפקידי התופים שלו בביקורים בארץ, וכך הושלם אלבומה השלישי של הלהקה, כנען 2000.

בתחילת 2000 יצא כנען 2000, בהפקתו המוזיקלית של פילוני. בהקלטות האלבום השתתפו נגנים ג'מייקנים (בשיר "רק תגידי לי"), וגם אורחים ישראלים, ביניהם: יוסי פיין בגיטרות ובס, כפיר רימוך בגיטרה (ב"אין כבוד"), דניאל מ"מוזיקה פלוס" בסקרצ'ינג (ב"שוב כאן") וקוואמי דה לה פוקס (אייל פרידמן) בראפ (ב"מלחמת מיקרופון הזהב").
באלבום נכללים הלהיטים "שיר הגאנג'ה", "הנה זה בא" ו"נופל וקם".

ביקורת וקבלה על ידי הקהל
------------------------

האלבום "כנען 2000" נחשב עד היום בקרב אוהדי הלהקה כאלבום קאלט, שכן, חלק משמעותי מהשירים בו כוללים מסרים של מחאה חברתית שרלוונטית גם בימינו, שני עשורים לאחר פרסומו. כך לדוגמה, בשירים "שיר הגאנג'ה", "מפילים את הפצצה", "אין כבוד" ו"קרטון לילה", קיימים מסרים בנושאים שנשארו שנויים במחלוקת גם בימינו, כמו צריכת סמים קלים, יחסים בין אנשים בחברה הישראלית ועוד. כמו כן, השיר "נופל וקם", שהפך ללהיט מיד עם פרסומו, עדיין מוכר כאחד מהשירים הבולטים שבמילותיו השראה רבה בהתמודדות עם משברים.

תופעה נוספת שניתן לשים לב אליה במילות השירים באלבום היא ציטוטים של קטעים מההגדה של פסח. כך לדוגמה, השיר "שוב כאן" מתחיל במילים "דם ואש ותמרות עשן", השיר "נופל וקם" מתחיל במילים "בכל דור חייב אדם לראות את עצמו", השיר "אין כבוד" מתחיל במילים "ואפילו כולנו חכמים, כולנו זקנים, כולנו יודעים את התורה..." והשיר "קרטון לילה" כולל מספר משפטים בתבנית של "אם היה X אבל לא Y", כאשר לאחר כל אחד מהם נאמרת המילה "דיינו".

רשימת רצועות
------------

1. 00:39 - פתיחה
2. 03:10 - שוב כאן (חלק ב)
3. 04:00 - מפילים את הפצצה
4. 03:57 - נופל וקם
5. 03:45 - הנה זה בא
6. 00:17 - איש הקרטון
7. 03:40 - קרטון לילה
8. 02:52 - שיר הגאנג´ה
9. 05:18 - מלחמת מיקרופון הזהב
10. 03:35 - אין כבוד
11. 03:44 - מספר אחד
12. 05:10 - רק תגידי לי

הרכב
----

* ג'יימס - תופים
* מוקי די - שירה
* פילוני - גיטרות קולות
* חמי - שירה
* מירו - שירה
* פלומפי B - גיטרות קולות
* דוידי - גיטרה בס

קישורים חיצוניים
----------------

* מידע על האלבום כנען 2000 באתר MusicBrainz

| שב"ק ס' |
| --- |
| מוקי • חמי‏ • מירו • נמרוד רשף • פילוני • פלומפי B • ג'יימס • דוידי |
| אלבומי אולפן | שבק ס (1995) • בעטיפה של ממתק (1997) • הופעה בקריות 20.2.98 (1998) • כנען 2000 (2000) • בום קרנבל (2008) • פרה פרה (2012) |
| סרט תיעודי | נופל וקם בבימויו של ירון בן נון |
| אמנים והרכבים קשורים | חלוצי החלל • בויאקה • פישי הגדול • יוסי פיין • קוואמי • שחר סוויסה |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 73e270de-ba88-3c92-b072-4e6669e460c4

 |
**בעיית קורוש** היא בעיה בתורת החוגים, העוסקת באלגברות אלגבריות נוצרות סופית. את הבעיה העלה אלכסנדר קורוש (אנ') באנלוגיה לבעיית ברנסייד מתורת החבורות, והיא שואלת האם אלגברה אלגברית נוצרת סופית היא בהכרח מממד סופי. לשאלה זו, כלשונה, יש פתרון שלילי, אך התשובה לחלק מן הווריאציות עדיין אינה ידועה.

אלגברה קומוטטיבית הנוצרת על ידי מספר סופי של איברים אלגבריים, היא בעלת ממד סופי. תכונה זו אינה נכונה באלגברות לא קומוטטיביות (האלגברה הנוצרת על ידי איברים {\displaystyle x,y} המקיימים {\displaystyle \ x^{2}=y^{2}=0} היא בעלת ממד אינסופי), ולוז הבעיה, אם כך, הוא באופן שבו האלגבריות של כל האיברים אמורה לצמצם את המימד.

אם אלגברת החבורה של חבורה {\displaystyle G} היא אלגברית, אז החבורה מפותלת (ההפך אינו נכון). במובן זה, בעיית קורוש על אלגברות חבורה חלשה מבעיית ברנסייד, העוסקת בחבורה נוצרת סופית שכל אבריה בעלי סדר סופי. מצד שני, החבורה הנלווית של אלגברה נילית מעל שדה ממאפיין חיובי היא מפותלת.

יבגני גולוד(אנ') בנה, בעזרת למת גולוד-שפרביץ'(אנ'), אלגברה נילית נוצרת סופית בעלת ממד אינסופי (1964). זוהי דוגמה נגדית לבעיית קורוש, משום שכל איבר נילי הוא אלגברי. בנייה זו פתרה את בעיית ברנסייד הכללית, משום שכאשר מממשים אותה מעל שדה סופי, מתקבלת אלגברה שחבורתה הנלווית מפותלת אך לא סופית-מקומית.

דוגמה חזקה יותר לבעיית קורוש, בעלת ממד גלפנד-קירילוב סופי, נבנתה על ידי לנגן וסמוקטונוביץ'.

מאידך, בעיית קורוש עדיין פתוחה עבור חוגים עם חילוק (וכל חוג אלגברי ללא מחלקי אפס הוא כזה). אפילו ללא הנחת האלגבריות, לא ידועה אלגברת חילוק נוצרת סופית (כאלגברה) מממד אינסופי; בעיה זו הוצעה על ידי לטישב ואיקדה.

קפלנסקי הראה שלבעיית קורוש פתרון חיובי עבור אלגברה עם זהויות.
פתרונו הקומבינטורי של Shirshov לאותה בעיה מכסה גם אלגברות אלטרנטיביות ואלגברות ז'ורדן המקיימות זהויות. פתרונו של זלמנוב לבעיית ברנסייד המצומצמת עובר דרך הוכחה כי אלגברת לי נילית המקיימת זהות פולינומית היא נילפוטנטית מקומית.

הערות שוליים
------------

1. ↑  Topological representation of algebras, II, Trans AMS 68(1) 1950, משפט 6.1
.
**פצעים ונשיקות** הוא אלבום הבכורה של להקת הרוק הישראלית "מוניקה סקס". האלבום יצא ב-1 בפברואר 1995 על ידי חברת התקליטים הד ארצי ובהפקתו של חיים שמש ובעיבודים והפקה מוזיקלית של ירמי קפלן. באלבום השתתפו חברי ההרכב המקורי: הסולן יהלי סובול שכתב והלחין את מרבית השירים, פיטר רוט על גיטרות וקולות, שחר אבן צור בתופים, כלי הקשה וקולות ויוסי חממי על הבס וקולות.

האלבום, אשר יצא 3 שנים אחרי הקמת הלהקה, זכה להצלחה אדירה, הרבה בזכות השיר "מכה אפורה" שהיה שיר הנושא של סדרת הטלוויזיה "פלורנטין". גם השיר "כל החבר'ה", שנכתב בעקבות פרשת אונס קבוצתי מתוקשרת, זכה להצלחה. האלבום מכר כ-35 אלף עותקים.

עוד שירים מהדיסק שהתפרסמו במיוחד הם "על הרצפה", "180", "פצעים ונשיקות", "סאן חוזה" ו"עוד פעם".

השיר "רקוויאם לבלונדינית" מכיל אקרוסטיכון כפול חסר. האותיות הראשונות של שורות השיר מסודרות לפי סדר הא"ב פעמיים: בפעם הראשונה החל מהאות ב', ללא האות ת' ובפעם השנייה מ-א', ללא ל' וללא ת'.

רשימת השירים
------------

כל מילות השירים נכתבו על ידי יהלי סובול, למעט מילות השיר "180" שנכתב על ידי שחר אבן צור.


| מס' | שם | משך |
| --- | --- | --- |
| 1. | מכה אפורה | 3:43 |
| 2. | סאן חוזה | 2:56 |
| 3. | עוד פעם | 4:38 |
| 4. | אחר כך | 1:19 |
| 5. | כל החבר'ה | 4:08 |
| 6. | 180 | 3:56 |
| 7. | פצעים ונשיקות | 2:56 |
| 8. | עיניים טובות | 4:02 |
| 9. | אני יודע | 4:12 |
| 10. | הר של בייגלך | 3:57 |
| 11. | פרפר | 2:59 |
| 12. | על הרצפה | 3:17 |
| 13. | רקוויאם לבלונדינית | 7:04 |

השתתפו בהקלטות
--------------

* יהלי סובול - גיטרות, שירה.
* שחר אבן צור - תופים וכלי הקשה, שירה.
* פיטר רוט - גיטרות, קולות.
* יוסי חממי - גיטרה בס, קולות.
* ירמי קפלן - הפקה מוזיקלית, עיבודים.
* טל שגב - עיבודים לכלי קשת.

קישורים חיצוניים
----------------

* מידע על האלבום פצעים ונשיקות באתר MusicBrainz
* האלבום פצעים ונשיקות באתר Discogs

הערות שוליים
------------

1. ↑  דודי פטימר, ‏"לא יצא לי טייק, אז זרקתי את הגיטרה": פיטר רוט חושף סודות, באתר מעריב אונליין, 23 באפריל 2017
2. ↑  שלומציון קינן, מוניקה סקס שוב ביחד, באתר ynet, 07 ביוני 2000

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 36802863-6835-3adc-b2d6-311c253a8768

 |
"**תותים**" הוא שיר שכתב זאב נחמה, הלחינו נחמה ותמיר קליסקי, וביצעה להקת אתניX. השיר יצא לאור בשנת 1992.

רקע
---

השיר נכלל באלבום יללת תן שהוציאה הלהקה, והיה ללהיט הבולט ביותר ממנו. במצעד הפזמונים העברי השנתי של רשת ג' לשנת תשנ"ב (1992) דורג השיר במקום השני. "אתניקס" זכתה גם בתואר "להקת השנה" במצעד זה.

השיר עוסק במערכת יחסים בין גבר ואשה אגב שימוש במונחים מן העולם הצבאי. הבעיות ביחסיהם באות לידי ביטוי במושגים מעולם זה. בפזמון הדובר קורא לקנות תותים במקום מכונות של מלחמה. בריאיון לעיתון ידיעות אחרונות במהלך מבצע צוק איתן סיפר זאב נחמה על ההחלטה לשיר שירי תקווה, במחאה שהיא "הפוך על הפוך". עוד צוטט נחמה בראיון: "המסקנה הכי גדולה שיצאתי ממנה משירותי הצבאי הייתה פשוט להגיד, 'בוא נקנה תותים במקום עוד מכונות של מלחמה'".

השיר בספרי תווים
----------------

* **האוסף של אתניX**, מרכז מידע ישיר, 1995. (הספר בקטלוג ULI)
* יוסף צוקר (עורך), **שירים לחברים: עיבודים קלים לשירים אהובים**, עמ' 42, אור-תו, 1997. (הספר בקטלוג ULI)
* דן אלמגור, אפי נצר (עורכים), **שירים לאוהבים לשיר**, עמ' 186, הד ארצי, 1999. (הספר בקטלוג ULI)

קישורים חיצוניים
----------------

* מילות השיר, באתר שירונט
* אתניקס - תותים, סרטון בערוץ "כאן חינוכית", באתר יוטיוב (אורך: 03:54)
* לדף השיר באתר הספרייה הלאומית

הערות שוליים
------------

1. ↑  תותים, באתר Discogs
2. ↑  דויד פרץ, תותים, באתר תרבות.il
פירוש נוסף ערך זה עוסק ברב. אם התכוונתם למשמעות אחרת, ראו דוד ליפשיץ.
הרב **דוד ליפשיץ** (ה'תרס"ו, 1906 – ט' בתמוז ה'תשנ"ג, 28 ביוני 1993) היה רב וראש ישיבה ליטאי-אמריקאי. רבה האחרון לפני השואה של העיר סובאלק, מראשי "אגודת הרבנים דארצות הברית וקנדה", ראש ישיבת רבינו יצחק אלחנן בניו יורק, וראש ארגון "עזרת תורה".

ביוגרפיה
--------

נולד במינסק לאיטל ולרב יעקב אריה ליפשיץ, בנו של רבי שלמה זלמן ליפשיץ איש גרודנה מחבר "עולת שלמה" על סדר קדשים ונשיא כולל הורדנה. במינסק למד ב"חדר מתוקן" אצל חיים דוד רוזנשטיין; עמו למד בנו של רוזנשטיין, אברהם אבן-שושן. השניים חיברו בילדותם פירוש לספר משלי בשם "טל ילדות". בראשית שנות ה-20 של המאה ה-20 למד אצל רבי שמעון יהודה שקופ בישיבת שער התורה בגרודנה, ואחריה בישיבת מיר בה היה מקורב לרב אליעזר יהודה פינקל ולמשגיח רבי ירוחם ליבוביץ. נישא לציפורה חוה בתו של הרב יוסף יוסלביץ', רבה של סובאלק ועם פטירתו הפתאומית של חמיו בגיל 56 בשנת 1935 התמנה כרבה של העיר. הצליח להימלט עם פרוץ מלחמת העולם השנייה והיגר לארצות הברית, בה עמד בראש "ועד העזרה לפליטי סובאלק והסביבה". בתחילת ימיו בארצות הברית כיהן כראש ישיבת "בית מדרש לתורה" בסקוקי, שיקגו. בהמשך כיהן כראש ישיבה בישיבת רבינו יצחק אלחנן ומשנת 1956 כחבר הנשיאות של "אגודת הרבנים באמריקה ובקנדה". כיהן גם כנשיא של ארגון "עזרת תורה" של אמריקה בישראל.

בשנת תשמ"ט הוציא את הספר מנחת יוסף, מתוך כתבי יד של חותנו.

הרב ליפשיץ נפטר ט' בתמוז ה'תשנ"ג, 28 ביוני 1993. הוא הועלה לקבורה בישראל ונטמן בחלקת הרבנים בהר המנוחות בירושלים.

משפחתו
------

לרב ליפשיץ היו שלוש בנות:

* בתו הגדולה שולמית, נקראה על שם סביו הרב שלמה זלמן ליפשיץ, ונישאה לרב נתן קמינצקי בנו של הרב יעקב קמינצקי
* בתו חיה נישאה לרב ד"ר חיים אייזיק וקסמן, בנו של הרב ניסן וקסמן
* בתו שרה איטל נישאה לרב בנימין משה שטיין, בנו של רבי חיים שטיין

קישורים חיצוניים
----------------

ויקישיתוף מדיה וקבצים בנושא **דוד ליפשיץ** בוויקישיתוף
* אשר זלקא ראנד (עורך), "הרב ר' דוד ליפשיץ שליט"א", **תולדות אנשי שם** ח"א, ניו יורק, תש"י, עמ' 76–77, באתר היברובוקס
* ****הרב דוד ליפשיץ: תולדותיו ופרשת חייו****, בראש "תהלה לדוד" ספר שיחות מוסר מכתבי תלמידיו, ניו יורק תשנ"ד, באתר היברובוקס
* הרב דוד ליפשיץ באתר ישיבה יוניברסיטי (כולל קישורים למידע נוסף) (באנגלית)

מספריו
* ****שיעורי רבי דוד ליפשיץ**: על מסכת חולין**, ניו יורק, תשנ"ג, באתר היברובוקס
* ****שיעורי רבי דוד ליפשיץ**: על מסכתות גיטין קידושין ומכות**, ניו יורק, תשנ"ה, באתר היברובוקס
* ****תהלה לדוד**: שיחות מוסר בענייני ימים נוראים, חנוכה, פורים ופסח**, ניו יורק, תשנ"ד, באתר היברובוקס
* דוד בן יעקב אריה ליפשיץ (1906-1993), דף שער בספרייה הלאומית

הערות שוליים
------------

1. ↑  מבוא להוצאה החדשה של **עולת שלמה**, ירושלים תש"ע.
2. ↑  ספר קהילת סובאלק ובנותיה, בערכו, עמוד 146.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302447805171
* ISNI: 0000 0000 7150 9390
* LCCN: n93105391
* SNAC: w6fc2gf1
* VIAF: 55832047
* WorldCat: lccn-n93105391

 |
קלף "הכוהנת"**הכוהנת**, הוא קלף מספר 2 בארקנה הגדולה של קלפי הטארוט. בקלפי הטארוט של מרסיי (אנ') עוטה הדמות שבקלף כתר אפיפיורי, והקלף נקרא "האפיפיורית". כשנוצרה חפיסת קלפי הטארוט ריידר-ווייט (אנ'), שונה הכתר האפיפיורי לכתר הדומה לזה שעוטה דמותה של חתחור, הדמות שבקלף צוירה יושבת בין העמודים יכין ובועז, ושמה שונה ל"הכוהנת".

ארתור אדוארד וייט, שהיה שותף ביצירת חפיסת הריידר ווייט, גרס כי הקלף נקשר לעשתרת. בחבילת "השחר המוזהב" הכוהנת עומדת מעל המים, עוטה הינומה עם סהרון עליו ואוחזת בגביע המלא בדעת.

משמעות הקלף
-----------

הכוהנת מייצגת את האם הרוחנית, המכשפה, האוראקל. דמות רוחנית ומאגית, שומרת הסודות, בעלת יכולות מיסטיות חזקות מאוד ויכולת הסתרה ושמירת חשאיות וידע עמוק. העמודים בשחור ולבן מסמלים דואליות. הקלף מדבר על סגירות, סודות והסתרה או על עולם המיסטיקה והרוחניות. בהיבט רומנטי יכול לסמל זוגיות שנשמרים בה סודות. הקלף מציע לאדם להתחבר אל התת-מודע והאינטואיציה, להפתח ולשתף את רגשותיו, ולהימנע מלהיות סגור.

אולם, אדם שבוחר לפרוס קלפים ולהתייחס גם להיפוך הקלף, יכול להתייחס לקלף הכוהנת כאל מסר המדבר על אינטואיציה מודחקת, מניעים נסתרים, שטחיות, בלבול ואף דיסוננס קוגניטיבי.

יש הגורסים כי קלף הכוהנת מייצג אינטואיציה, עצמאות, קלף שמייצג את האמון העצמי. השער למסתורין לתת מודע לחיים וליקום. עוד נטען כי קלף הכוהנת מסמל תהליכי חניכה וגדילה, תהליך של גילוי עצמי שנועד לשרש מנשמתו של האדם דימוי עצמי שגוי, חוסר אהבה עצמית, וחוסר הערכה. אחרים מאמינים כי הקלף מסמל אינטואיציה, ידע מקודש, נשיות אלוהית, ואת הלא-מודע. כמו כן, אחרים גורסים כי הקלף מייצג בין היתר חושניות.

קישורים חיצוניים
----------------

ויקישיתוף מדיה וקבצים בנושא **הכוהנת** בוויקישיתוף

הערות שוליים
------------

1. ↑  Arcana | PDF | Consumer Goods | Divination, Scribd (באנגלית)
2. ↑  אורי רז, קלף הכהנת הגדולה, באתר הטארוט של אורי רז
3. ↑  The High Priestess - Wikiwand, www.wikiwand.com
4. ↑  Waite, Arthur Edward, **The Great Symbols of the Tarot**, 1926
5. ↑  הילה טארוט, **פשוטארוט**
6. ↑  הכהנת, באתר מודרן טארוט - מיסטיקה במאה ה-21
7. ↑  High Priestess Tarot Card Meanings, Biddy Tarot (באנגלית)
8. ↑  The High Priestess Tarot Card Meaning, thetarotguide (באנגלית)

| קלפי טארוט |
| --- |
| הארקנה הגדולה | השוטה, הקוסם, הכוהנת, הקיסרית, הקיסר, הכהן הגדול, הנאהבים, המרכבה, הצדק, הנזיר, גלגל המזל, כוח, התלוי, המוות, המיזוג, השטן, המגדל, הכוכב, הירח, השמש, יום הדין, העולם |
**לְיוּאִיס קוּמְפָּאנְיְס אִי ז'וֹבֵר** (בקטלאנית: **Lluís Companys i Jover**, הגייה: [ʎuˈis kumˈpaɲs]‏; 21 ביוני 1882 – 15 באוקטובר 1940) היה הנשיא ה־123 של קטלוניה.

חייו
----

קומפאניס נולד למשפחת איכרים אמידה בעיירה אל טארוס (El Tarròs) באזור אור‌ז'ל בצפון מערב קטלוניה. למד משפטים באוניברסיטת ברצלונה ושם ייסד בשנת 1900 תא סטודנטים רפובליקניים. בראשית העשור השני של המאה ה-20 היה פעיל בתנועות רפובליקניות בקטלוניה וערך עיתונים רפורמיסטיים. בשנת 1913 היה מועמד בבחירות לעיריית ברצלונה ולאחר שהפסיד בהן החל משבר בתנועה הרפובליקנית הרפורמיסטית. קומפאניס חזר לפעילות פוליטית בשנת 1916 והקים תחילה את מפלגת "הנוער הרפובליקני של ליידה" ובשנת 1917 את "המפלגה הרפובליקנית הקטלאנית". לקראת סוף העשור גם המפלגה הזאת התפרקה לאור חילוקי דעות פנימיים.

בנובמבר 1920 נעצר בשל פעילות סינדיקליסטית שממשלת ספרד תפסה כחתרנית ונשלח למאסר בטירת מולה (castell de la Mola) בעיר מאו במנורקה, אך שוחרר כאשר זכה בבחירות לרשות המחוקקת כנציג העיר סבדל (Sabadell) מטעם המפלגה הרפובליקנית הקטלאנית. באוקטובר 1930 שוב נאסר בשל פעילות בדלנית.

לאחר שחרורו הקים את "הוועד המהפכני של קטלוניה", שפעל בחשאי. ב־1931 הקים מפלגה חדשה, השמאל הרפובליקני של קטלוניה. ב־12 באפריל נבחר למועצת עיריית ברצלונה וב־14 הכריז על הקמת "הרפובליקה הקטלאנית" ממרפסת העירייה, אך ב־16 באפריל הודח מתפקידו בעירייה על ידי הכוחות המתונים. לאחר ההדחה ערך את עיתון השמאל הרפובליקני. ב־6 באוקטובר 1934 הכריז על הקמת "מדינה קטלאנית" כחלק מפדרציה ספרדית, אבל הכרזה זו לא נכנסה לתוקף והוא נשלח למאסר של 30 שנה בפוארטו דה סנטה מריה במחוז קדיס. ב־1936 עם ניצחון החזית העממית במאבק על השלטון בספרד קומפניס שוחרר ממאסר וזמן קצר לאחר מכן נבחר לתפקיד נשיא קטלוניה.

זמן קצר לאחר מכן פרצה מלחמת האזרחים בספרד. כוחות הלאומנים בהנהגת פרנסיסקו פרנקו, שהתנגדו לחזית העממית, כבשו את ברצלונה בינואר 1939 וקומפאניס נמלט לצרפת. ב־1940 כוחות גרמניה הנאצית כבשו את צרפת. לבקשת ממשל פרנקו קומפאניס נלכד והוסגר לספרד. בית דין צבאי דן אותו למוות וב־15 באוקטובר הוא הוצא להורג בירייה במונז'ואיק בברצלונה.

לאחר נפילת הדיקטטורה של פרנקו ב-1975, קומפאניס חזר להיות אחת הדמויות המכובדות בהיסטוריה של הלאומנות הקטלאנית. ב־1985 גופתו נטמנה מחדש במאוזולאום. הוקמו לזכרו אנדרטאות ונקראו על שמו רחובות ואתרים רבים, בהם האצטדיון האולימפי במונז'ואיק.

מקורות
------

* Lluís Companys i Jover, באתר האנציקלופדיה הקטאלנית הגדולה (בקטאלנית)

קישורים חיצוניים
----------------

ויקישיתוף מדיה וקבצים בנושא **ליואיס קומפאניס** בוויקישיתוף
* ליואיס קומפאניס, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007280292705171
* BNE: XX1165942
* BnF: cb12387142h (data)
* CANTIC: a10068156
* GND: 118669842
* ISNI: 0000 0001 0909 8292
* LCCN: n50031891
* SNAC: w6z6863f
* SUDOC: 032942249
* VIAF: 64801321
* WorldCat: lccn-n50031891

 |
**רייף ג'וזף ספול** (באנגלית: **Rafe Joseph Spall**; נולד ב-10 במרץ 1983) הוא שחקן קולנוע אנגלי, הנודע בזכות הופעותיו בסרטים "חיי פיי", "פרומתאוס", "שוטרים לוהטים" ו"עולם היורה: נפילת הממלכה".

קורות חייו
----------

ספול נולד במזרח דולוויץ' שבמערב לונדון, אביו הוא השחקן המוערך טימותי ספול, ואימו היא שיין (לבית בייקר) ספול.
הוא הילד האמצעי משלושה ילדים, שתי אחיות הלך בדרכו המקצועית של אביו בתקווה להפוך לשחקן.
למד ב"מכללת האברדשרס אסקס האטצ'אם" וב"תיאטרון הנוער" שבלונדון.

קריירה
------

ב-2004 התפרסם ספול לראשונה בקומדיית האגרוף "חברים לזירה" ובקומדיית האימה "מת על המתים".

ב-2005 שיחק ספול בדרמת הספורט האלימה "בלי חוקים" בתפקיד סוויל מחוג אוהדי "ווסט האם יונייטד"

ב-2006 הופיע בקומדיה הרומנטית של רידלי סקוט "שנה מופלאה".

ב-2007 שיחק ספול בקומדיית הפעולה "שוטרים לוהטים" בתפקיד שוטר משטרת סטנפורד קארטוורייט.

ב-2011 שיחק ספול בתפקיד המחזאי ויליאם שייקספיר במותחן הפוליטי התקופתי של רולנד אמריך "אנונימי" ובדרמה "יום אחד" בתפקיד הקומיקאי איאן.

ב-2012 התפרסם ספול בזכות תפקידיו בסרט ההרפתקאות של אנג לי "חיי פיי", בתור הכתב המראיין את פיי פאטל המבוגר (אירפאן קאן) ובסרטו של רידלי סקוט "פרומתאוס", בו שיחק בתור הביולוג המומחה לבוטניקה מילבורן.

ב-2018 שיחק בעולם היורה: נפילת הממלכה בתפקיד: אלי מילס, הנבל הראשי המנסה לגרוף רווחים ממכירת דינוזאורים. זהו תפקידו הראשון בתפקיד נבל.

ב-2019 שיחק בסרט "צדק ורחמים" בתפקיד תובע פלילי.

חיים אישיים
-----------

מאז 2010 נשוי לשחקנית ילידת-דרום אפריקה, אליז דו טויט. להם בת שנולדה ב-2011, ובן שנולד ב-2012.

פילמוגרפיה
----------

* חברים לזירה (2004)
* מת על המתים (2004)
* הטיפה האחרונה (2005)
* בלי חוקים (2005)
* ילדים מתבגרים (2006)
* שנה מופלאה (2006)
* ים סרגסו הרחב (2006) - סרט טלוויזיה של BBC Four
* גרינדהאוס (2007)
* שוטרים לוהטים (2007)
* המדריך לצופה הצעיר (2009)
* סוס (2010)
* אנונימי (2011)
* שנה ראשונה (2011)
* פרמתאוס (2012)
* חיי פיי (2012)
* סוף העולם (2013)
* שנה גג (2013)
* אולי בכל זאת (2013)
* X+Y ‏(2014)
* מכונת הכסף (2015)
* העי"ג (2016)
* הסנוניות והאמזונות (2016)
* הריטואל (2017)
* עולם היורה: נפילת הממלכה (2018)
* גברים בשחור: אינטרנשיונל (2019)
* רק רחמים (2019)
* דנמרק (2019)
* *Long Story Short* ‏(2021)
* *William Tell* ‏(TBA)

### טלוויזיה

* בני החירות (2015)
* רואדיז (2016)
* מלחמת העולמות (2019)
* ההרעלות בסולסברי (2020)
* Trying (2020 ואילך)
* The English ‏(2022)

קישורים חיצוניים
----------------

ויקישיתוף מדיה וקבצים בנושא **רייף ספול** בוויקישיתוף

* רייף ספול, במסד הנתונים הקולנועיים IMDb (באנגלית)
* רייף ספול, באתר "אידיבי", מאגר הידע העברי לקולנוע ישראלי ועולמי
* רייף ספול, באתר AllMovie (באנגלית)
* רייף ספול, במסד הנתונים הקולנועיים KinoPoisk (ברוסית)
* רייף ספול, באתר MusicBrainz (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007431797105171
* BIBSYS: 13024630
* BnF: cb16715333d (data)
* CiNii: DA19729214
* GND: 1042414181
* ISNI: 0000 0003 7200 8856
* LCCN: no2005003002
* MusicBrainz: 8662552f-a1bd-4b0f-b313-18b0ef500250
* NKC: xx0217961
* SUDOC: 176148949
* VIAF: 29255595
* WorldCat: lccn-no2005003002

 |
**ברוך מצליח** (נולד ב-26 באוגוסט 1966) הוא תת-אלוף במילואים בצה"ל, ששימש כראש מנת"ק - מנהלת טנק המרכבה והרק"ם במשרד הביטחון בין השנים 2013–2017. לפני כן שימש כראש הרשות לפיתוח טנקים (רפ"ט).

הוביל בתקופת שירותו פרויקטים רבים, בהם: פיתוח נגמ"ש האיתן, טנק המרכבה סימן 4 ברק ומערכת "מעיל רוח".

בשנת 2014 קיבל את פרס ביטחון ישראל במסגרת השתתפותו בצוות שפיתח את מערכת "מעיל רוח".

ביוגרפיה
--------

מצליח החל את שירותו בצה"ל כעתודאי. הוא למד לתואר ראשון בהנדסת מכונות באוניברסיטת תל אביב וסיים את לימודיו בהצטיינות. בתום הלימודים יצא לקורס קצינים ועם סיומו הצטרף לרשות פיתוח הטנק (רפ"ט), ועסק בפיתוח מערכת למרכבה סימן 3.

בשנת 1990 קיבל את אות מצטיין הנשיא מנשיא מדינת ישראל, חיים הרצוג. בשנת 1993 קודם לדרגת רב-סרן בפרויקט ובשנת 1996 סיים תואר שני בהנדסת תעשייה באוניברסיטת תל אביב. בין השנים 1996–1999 שירת באזור הדרום בשני תפקידים: מפקד סדנת רק"ם וקצין חימוש בית הספר לשריון. בשנת 1999 קודם לדרגת סגן-אלוף וחזר לשרת בפרויקט המרכבה כראש ענף צריח והוביל את פיתוח צריח המרכבה סימן 4.

בשנת 2004 מונה לראש ענף מיגון בפרויקט מרכבה סימן 4. במסגרת תפקידו עסק בתחקור כלל הרק"ם שנפגע במלחמת לבנון השנייה ובהובלת פרויקט "מעיל רוח" ושילובו בטנקי המרכבה סימן 4.

בשנת 2007 קודם לדרגת אלוף-משנה, ונכנס לתפקיד ראש הרשות לפיתוח טנקים (רפ"ט). במסגרת תפקידו זה הוביל את פיתוח הנמ"ר וקליטתו המבצעית והשלים את פיתוח מערכת "מעיל רוח" וקליטתה המבצעית בטנקי סימן 4.

בשנת 2013 קודם לדרגת תת-אלוף והתמנה לראש מנת"ק - מנהלת טנק המרכבה והרק"ם. במסגרת תפקידו, הוביל את מנת"ק לפיתוח הנגמ"ש איתן, נמר הנדסה, צריחון 30 מ"מ והתנעת פרויקט מרכבה 4 ברק. בשנת 2014 זכה ביחד עם צוות מצה"ל, רפאל ואלתא בפרס ביטחון ישראל על פיתוח מערכת "מעיל רוח". בשנת 2017 סיים את תפקידו ואת שירותו הצבאי.

לאחר השירות, מצליח סיים בהצלחה לימודי דוקטורט בפקולטה להנדסה באוניברסיטת תל אביב, בקבוצתו של עירד בן-גל. כיום הוא מועסק כחוקר ומרצה באוניברסיטת תל אביב. כמו כן, משמש כיועץ בתחום פיתוח מערכות ביטחוניות בחברת אלביט מערכות.

מצליח נשוי ואב לשני ילדים, מתגורר בראש העין.

קישורים חיצוניים
----------------

* דן ארקין, ‏העתיד כבר כאן - ראש מנת"ק, תא"ל מצליח, על המהפכה הטכנולוגית בטנקים, באתר "IsraelDefense‏", 17 במאי 2017
* אתר למנויים בלבד  אלכס פישמן, הרובוט שבטנק ינצח, באתר "ידיעות אחרונות", 16 בנובמבר 2017

הערות שוליים
------------

1. ↑  קובי פינקלר, ראש מנת"ק חדש למשרד הביטחון, באתר ערוץ 7, 9 בנובמבר 2017.
**הרמולודיה** הוא מושג בפילוסופיה המוזיקלית של אורנט קולמן המתייחס למוזיקה כ"השימוש בהיגיון המנטלי או הפיזי של אדם כדי להציג את האחדות החושית של המוזיקה, של אדם או של קבוצה." המושג מאפיין בעיקר את הזרמים המודרניים של הג'אז כמו ג'אז חופשי ואוונגרד. 

באופן בסיסי הכוונה היא לשבור את המסורת המוזיקלית האירופית שנותנת למלודיה את החשיבות המרבית, בעוד ההרמוניה והקצב הליווי. בהרמולודיה לכל המרכיבים המוזיקליים: הרמוניה, מלודיה, קצב, זמן, מהירות ופראזות, יש חשיבות זהה. "הצורה של הג'אז בעתיד" (The Shape of Jazz to Come) אלבום של קולמן משנת 1959 נחשב להקלטה הראשונה של הרמולודיה, מוטיב שהלך עמו לאורך כל הקריירה שלו.

בשנות השבעים המאוחרות קולמן החל לכתוב ספר בנושא, אך זה מעולם לא פורסם. הפרסום היחיד של קולמן בכתב על הרמולודיה הוא מאמר בשם "זמן מושלם להרמולודיה" ("Prime Time for Harmolodics"). השם "הרמולוידה" גם שימש את קולמן בשביל חברת התקליטים שהקים, שנקנתה על ידי ברבה תקליטים (Verve Records) בשנות התשעים. 

הגיטריסט ג'יימס בלד אולמר שניגן עם קולמן בשנות השבעים אימץ את הפילוסופיה והתאים אותה לתחום של נגינת גיטרת ג'אז ובלוז.
**פאביה אודוקיה** או **פאביה אאודוקיה**, שמה במקור - פאביה (ביוונית:**Φαβία Ευδοκία**, בסביבות 580 - 13 באוגוסט 612) הייתה קיסרית רעיה של האימפריה הביזנטית, בתור אשתו הראשונה של הקיסר הרקליוס משנת 610 ועד מותה בשנת 612.

קורות חייה
----------

פאביה נולדה בסביבות שנת 580 ולפי עדותו של תאופניס המוודה הייתה בתו של רוגס, בעל אחוזות יווני באקסרכיה של אפריקה.

### קיסרית רעיה

פאביה התארסה עם הרקליוס, לימים קיסר האימפריה הביזנטית, שהתגורר עדיין בקרחידון (קרתגו לשעבר) באקסרכיית אפריקה. אביו של הרקליוס, הרקליוס הזקן היה באותה תקופה האקסרך של האזור.
בשנת 608 מרד הרקליוס הצעיר נגד הקיסר חומס הכתר פוקאס. בנסיבות לא ידועות פאביה וחמותה אפיפניה, נפלו בשנת 610 בידי הקיסר פוקאס. הן נכלאו במנזר נאה מטאניה ("התשובה החדשה") והוחזקו כבנות ערובה על מנת למנוע מהרקליוס לצור על קונסטנטינופול.
לבסוף שתי הנשים שוחררו על ידי "הסיעה הירוקה" האחראית על אירועי מרוצי המרכבות בבירה הביזנטית. הן נמסרו לידי הרקליוס באי הקטן קלונימוס שבים מרמרה, מה שאיפשר להרקליוס ליישם חופשי את תוכניותיו הצבאיות. האקסקוביטורים עברו לצידו ועזרו לו בכך להיכנס לקונסטנטינופול בלי להיתקל בהתנגדות רבה. ב-5 באוקטובר 1610 הוכתר הרקליוס כקיסר ובאותו יום הוא התחתן עם פאביה ארוסתו. היא אימצה את השם אודוקיה וזכתה בתואר הכבוד "אוגוסטה".

### מותה

אודוקיה נפטרה ב-13 באוגוסט 612. לפי "הסינטומון כרונרוגרפיקון" של פטריארך קונסטנטינופול, ניקפורוס הראשון,, סיבת המוות הייתה אפילפסיה. ניקפורוס סיפר על תקרית מקברית שאירעה בעת הלווייתה. שפחה אחת ירקה דרך החלון חליפת תהלוכת הלווייה על יד הבית שבו שירתה. ארון הקיסרית היה פתוח והרוק נחת על גלימת הגופתה. ההמונים ראו בכך עלבון, תפסו את השפחה ושרפו אותה למוות.
הקיסרית אודוקיה הובאה לקבורה בכנסיית השליחים הקדושים בקונטנטינופול. אלמנה, הרקליוס התחתן שנית עם אחייניתו מרטינה.

ילדיה
-----

לאודוקיה ולהרקליוס נולדו שני ילדים:

* אודוקסיה אפיפניה - ילידת 7 ביולי 611 היא קיבלה את התואר אוגוסטה ב־4 באוקטובר 612.
* הרקליוס קונסטנטינוס, לימים הקיסר קונסטנטינוס השלישי. הוא נולד ב-3 במאי 612 וכתינוק הוכתר לקיסר שותף ב־22 בינואר 613.

לקריאה נוספת
------------

* Georg Ostrogorsky, *Storia dell'Impero bizantino*, traduzione di Piero Leone, Torino, Einaudi, 1993, ISBN 8806131788.

קישורים חיצוניים
----------------

ויקישיתוף מדיה וקבצים בנושא **פאביה אודוקיה** בוויקישיתוף
* הכרוניקה ההיסטורית הקצרה של ניקפורוס באתר documenta catholica omnia.eu
* Lynda Garland- Fabia (First Wife of Heraclius)

2000 on the site Roman Emperors
**ג'ייסון אייזק קאטלר** (באנגלית: **Jason Isaac Cutler**; נולד ב-3 באוגוסט 1973 בסטרלינג, מסצ'וסטס) הוא מפתח גוף אמריקאי, שלאחרונה התחרה במשקל 126.3 קילו, וזכה בתואר מר אולימפיה לשנת 2006 ו-2007 וגם לשנת 2009 ו-2010. 

קאטלר זכה בתחרות מר אולימפיה, שהתקיימה ב-1 באוקטובר 2006, לאחר ש-3 פעמים ברציפות (4 בסך הכל בחייו) הגיע למקום השני כשבמקום הראשון היה רוני קולמן, שקיבל את התואר מר אולימפיה 8 שנים ברציפות (2005-1998).

בשנת 2008 הפסיד את התואר לדקסטר ג'קסון אבל ניצח שוב בשנת 2009 ובכך הפך לאדם היחיד בהיסטוריה שהרוויח את התואר חזרה אחרי הפסד.

קאטלר זכה גם 3 פעמים בתחרות ארנולד קלאסיק (2004-2002). הוא ידוע כאחד המתחרים בעלי אחוז השומן הנמוך ביותר - לאחרונה בתחרות מר אולימפיה 2007 הוא התחרה במשקל 128 ק"ג עם 3% שומן בלבד בגוף.
במר אולימפיה 2011 הוא הגיע למקום השני

תארים בפיתוח הגוף
-----------------

* 1993 NPC Teen Nationals (משקל כבד)
* 1996 NPC Nationals (משקל כבד)
* 2000 Night of Champions ‏ IFBB
* 2002 Arnold Classic
* 2003 Arnold Classic
* 2003 Ironman Pro Invitational
* 2003 San Francisco Pro Invitational
* 2003 Dutch Grand Prix
* 2003 British Grand Prix
* 2004 Arnold Classic
* 2006 Mr. Olympia
* 2007 Mr. Olympia
* Tal pro Bodybielder 2009
* 2009 Mr. Olympia
* Mr. Olympia 2010

קישורים חיצוניים
----------------

ויקישיתוף מדיה וקבצים בנושא **ג'יי קאטלר** בוויקישיתוף
* 

* אתר האינטרנט הרשמי של ג'יי קאטלר (באנגלית)
* ג'יי קאטלר, ברשת החברתית אקס (טוויטר)

* ג'יי קאטלר, ברשת החברתית אינסטגרם

* ג'יי קאטלר, ברשת החברתית טיקטוק

  


|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2008129352
* VIAF: 24421892
* WorldCat: lccn-no2008129352

 |
קרפצ'יו
**קרפצ'יוֹ** (נהגה **קרפצ'וֹ**; באיטלקית: **Carpaccio**) הוא מאכל מבשר בקר, עגל או דג לא מבושל שנחתך לפרוסות דקיקות, המוגש לרוב כמתאבן. שם המאכל נגזר משמו של הצייר ויטורה קרפצ'ו שנהג להשתמש בגוון אדום המזכיר את צבעו של בשר בקר נא.

בדרך כלל הפרוסות הדקיקות מוגשות ברוטב של שמן זית ומיץ לימון או חומץ בלסמי, לרוב עם עלים ירוקים כגון רוקט (ארוגולה) ופרוסות דקיקות של גבינת פרמזן.

קרפצ'יו בקר נעשה בדרך כלל מחלקי פילה או סינטה. כיוון שבשר בקר לא מבושל קשה מאוד לחיתוך לפרוסות דקיקות ישנם שפים ובשלנים ביתיים המכניסים את נתח הבשר למקפיא לזמן מה, כדי להקל על פריסתו.

המונח קרפצ'יו הושאל למגוון מאכלים המוגשים כפרוסות דקיקות, כולל תפוחים, עגבניות, לובסטר, טונה, טרוטה ורבים נוספים. השף הישראלי אייל שני משתמש במונח זה למשל לקרפצ'יו סלק והשף עזרא קדם - לקרפצ'ו חציל. רמת הבישול במאכלים אלו נעה בין ללא בישול, צריבה, בישול קצר ובישול מלא.

את המנה יצר ב-1950 ג'וזפה צ'יפריאני, הבעלים של הרי'ס בר בוונציה, בעבור ידידה שנאסר עליה מסיבות רפואיות לאכול בשר מבושל. גרסה אחרת טוענת שהמאכל הומצא רק בשנת 1963, בשנה שבה התקיימה תערוכת רטרוספקטיבה לצייר קרפצ'ו בוונציה.

ראו גם
------

* סטייק טרטר
* סביצ'ה

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **קרפצ'ו** |
| ויקישיתוף תמונות ומדיה בוויקישיתוף: **קרפצ'יו** |

* מירי חנוך ואייל שני, על הסכין, פורסם בהארץ, באתר וואלה!
* בועז קוינטר, קרפצ'יו פילה עגל, באתר ynet
* מתכון קרפצ'יו מ"הארי'ס בר", בו הומצא (באנגלית)
* מתכון לקרפצ'יו בקר, באתר Cooks

הערות שוליים
------------

1. 1 2  דוד שושן, קרפצ'ו, מה הסיפור של המנה האיטלקית המפורסמת?, באתר הארץ, ‏מאי 2022
2. ↑  מירי חנוך ואייל שני, הארץ‏, מחוסרי הכרה, באתר וואלה!‏, 26 בפברואר 2006